《送吴知府之官雷州》
明代·来复

雷州太守东吴客，儒术传家尚清白。金花束带红锦袍，玉骨巉巉眼双碧。

读书昔在苕溪阳，十年不出芙蓉庄。娱亲堂上宴春色，银丝作脍冰雪香。

丈夫乾时须食禄，有志匡君贫亦足。谁能碌碌困一乡，冷炙残杯媚豪族。

剖符今作炎海游，江风吹上沙棠舟。好山南去六千里，岂无斗酒消离忧。

牵牛花开暗蛮浦，雨后怒泷如瀑布。生黎寨口瘴茅青，百尺黄蛇昼当路。

此邦稍觉风俗殊，地无异产民凋疏。况复兵馀少耕凿，抚字欲待重昭苏。

我歌《折杨柳》，送君莫踟蹰。直度桄榔林，落日吟鹧鸪。

他年考绩应重到，林下相期话幽讨。紫藤无惜赠两枝，我欲看云藉扶老。

作者简介：（?—1391）明僧，江西丰城人，俗姓王，字见心。少出家于邑之西方寺。明内典，通儒术，能诗善文。明初以高僧召至京，与宗泐齐名。洪武二十四年坐胡惟庸党诛。有《蒲庵集》。